БЕАТРИС (ГРАФИНЯТА НА ДИ)

НЕ МИ СЕ ПЕЕ…

Превод от окситански: Симеон Хаджикосев, 1990

chitanka.info

Не ми се пее — сила не остава,

голяма мъка днес ми причинява

когото любя със любов такава,

а той любезност, милост не признава,

нито на красотата ми е в плен

и все така ме мами и предава,

сякаш съм грозна и е наскърбен.

За мене е утеха, ще призная,

че в никаква простъпка се не кая,

обичам ви, Сеше, над всичко, зная,

харесва ми с любов да ви обая,

а вие сте за почести роден,

горд в думи и в дела докрая,

ала към всички други, не към мен.

Вий горд сте и поглеждате с досада,

приятелю, по вас сърцето страда,

но ако нейде другаде отрада

намирате, при хубава и млада,

спомнете си за оня хубав ден,

когато Бог ни утеши с наслада —

не иска той към мен да сте студен.

Безспорно сте на доблести богат, а

голяма чест нерядко примка мята,

че аз не знам девойка на земята

към вас копнеж да не таи в душата

но, мили, вие в туй сте изкусен —

на вас ви се полага най-добрата,

спомнете си решеното пред мен.

Уви, и доблестта не е закрила,

а красотата ми изгуби сила,

затуй сега изпращам ви унила

послание чрез тази песен мила

и искам да узная някой ден

към мен ли грубостта ви е избила,

или сте просто горд и натъжен.

Предай му, песен, щом съм го решила,

че гордостта опасен е рефрен.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги